Document ID: 31986R0963

*****
ΚΑΝΟΝΙΣΜΟΣ (ΕΟΚ) αριθ. 963/86 ΤΟΥ ΣΥΜΒΟΥΛΙΟΥ
της 25ης Μαρτίου 1986
για την τροποποίηση του κανονισμού (ΕΟΚ) αριθ. 1484/85 όσον αφορά την τιμή παρέμβασης της ακατέργαστης ζάχαρης για την περίοδο εμπορίας 1985/86
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 3 παράγραφος 5,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 1483/85 (3), καθορίζει, για την περίοδο εμπορίας 1985/86, την τιμή παρέμβασης της λευκής ζάχαρης σε 54,18 ECU ανά 100 χιλιόγραμμα·
ότι το άρθρο 3 παράγραφος 5 του κανονισμού (ΕΟΚ) αριθ. 1785/81 προβλέπει τον καθορισμό τιμής παρέμβασης για την ακατέργαστη ζάχαρη· ότι η τιμή αυτή καθορίζεται βάσει της τιμής παρέμβασης για τη λευκή ζάχαρη, λαμβανομένων υπόψη των κατ' αποκοπή ποσών για τη μεταποίηση και την απόδοση, καθώς και των εξόδων διακίνησης για τον εφοδιασμό σε ακατέργαστη ζάχαρη·
ότι ο κανονισμός (ΕΟΚ) αριθ. 1484/85 (4), καθόρισε, για την περίοδο εμπορίας 1985/86, την τιμή παρέμβασης της ακατέργαστης ζάχαρης σε 44,85 ECU ανά 100 χιλιόγραμμα·
ότι το πρωτόκολλο αριθ. 7 για τη ζάχαρη ΑΚΕ, που έχει προσαρτηθεί στη δεύτερη σύμβαση ΑΚΕ-ΕΟΚ (5), και η συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Ινδίας για τη ζάχαρη από ζαχαροκάλαμο (6), προβλέπουν ότι ο καθορισμός και η διαπραγμάτευση των εγγυημένων τιμών γίνεται κάθε χρόνο·
ότι, σύμφωνα με το πρωτόκολλο αριθ. 7 για τη ζάχαρη ΑΚΕ, που έχει προσαρτηθεί στην τρίτη σύμβαση ΑΚΕ-ΕΟΚ, την απόφαση 80/1186/ΕΟΚ του Συμβουλίου της 16ης Δεκεμβρίου 1980 περί της συνδέσεως των υπερποντίων χωρών και εδαφών με την Ευρωπαϊκή Οικονομική Κοινότητα (7), όπως τροποποιήθηκε τελευταία από την απόφαση 85/274/ΕΟΚ (8), και την προαναφερθείσα συμφωνία που έχει συναφθεί με την Ινδία, η διαχείριση των προτιμησιακών καθεστώτων πρέπει να διασφαλίζεται στα πλαίσια της κοινής οργάνωσης των αγορών στον τομέα της ζάχαρης· ότι, σύμφωνα με τις διαπραγματεύσεις για τις εγγυημένες τιμές της προτιμησιακής ζάχαρης για την περίοδο παράδοσης 1985/86, ενδείκνυται να αυξηθεί η κοινοτική τιμή παρέμβασης της ακατέργαστης ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 του κανονισμού (ΕΟΚ) αριθ. 1484/85, το ποσό των 44,85 ECU αντικαθίσταται από το ποσό των 44,92 ECU.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Απριλίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Μαρτίου 1986.

Labels: 2
17